A Guerra d'os Cient Anyos mete a preba o castiello y a ciudat. A zaguers de 1370, Du Guesclin conquirió o puesto alavez en mans d'os angleses. Entre iste terrible conflicto, os franciscanos establioron o primer convento d'a ciudat: o monesterio de Cordeliers, que estió destruiu en 1820 por a construcción de l'actual concello. En o sieglo XV, baixo os vizcondes Pierre II de Amboise y Louis de Amboise, a ciudat prospera economicament. As guerras de relichión en o sieglo XVI y a destrucción d'a ciudat en 1568, marcan a decadencia de Bressuire. Ye o comienzo d'os anyos foscos y a población disminuye dica os 2.000 habitants. Manimenos, Bressuire desembolicará un negocio de teixius y podemos decir que a epoca dorada d'ista industria de teixius será o sieglo XVII y prencipios d'o XVIII. A especialidat de Bressuire yera a tiretaine, vendida en tot l'Occidente, Normandía y París.